runetrust/blame-folketinget-dk huggingface dataset:
Marie Bjerre (V), 2023-05-17:
Der skal være gode alternativer til dem, der har svært ved at begå sig digitalt.
Og nogle har så svært ved det, at der skal være mulighed for at være digitalt fritaget.
Det var også derfor, at jeg fremsatte det forslag om, at det skal være nemmere at være digitalt fritaget.
Så er der andre, som har behov for noget hjælp, og der er jeg helt enig med ordføreren i, at nogle ikke har lyst til at få den hjælp fra deres pårørende.
Det kan der være mange grunde til.
Og derfor bliver vi nødt til at kigge på en mulighed for, at civilsamfundet også kan hjælpe, men også for, at man selv kan få noget hjælp.
Så vi bliver nødt til at hjælpe, hvor der kan hjælpes, for ofte er det jo sådan set bedre at kunne begå sig digitalt end analogt.
Det er en bedre service, man får ved at kunne betjene sig digitalt, og derfor skal der også være en ordentlig hjælp til de folk.
Lars-Christian Brask (LA), 2023-05-17:
Tak for det.
Jeg havde lige en snak med ministeren her ude bagved, og det var hans indtryk, at han skulle lægge for, men nu lægger jeg så for.
Der skal ikke være nogen tvivl om, at det her absolut er hjerteblod for Liberal Alliance.
Det er fremdrift, det er iværksætteri, det er jobskabelse og udvikling.
Forslaget medfører ikke omkostninger for skatteborgerne og er ikke hindret af EU-lovgivning, tværtimod.
Forslaget går i al sin enkelhed ud på at fremme, understøtte og udvikle investeringskulturen bredere i Danmark til gavn for unge virksomheder og iværksættere, der derved også kan udleve deres drøm eller i hvert fald har en større chance for at udleve deres drøm som selvstændig.
Det er et forslag, som Socialdemokratiet og Venstre i 2018 og 2021 også har været bannerførere for i nogen grad.
Vi foreslår, at selskabslovens § 1, stk. 3, ændres, sådan at det tillades anpartsselskaber at hente kapital via crowdfunding, på dansk også kendt som netværksfinansiering.
I Erhvervsudvalget har vi lige holde temamøde i april om iværksætteri, hvor mange interesseorganisationer fra investeringssiden, fra erhvervssiden og fra uddannelsessiden deltog, og det her forslag understøtter mange af de ønsker, der blev fremlagt, bl.a. kapital fra private til udvikling og validering, skabelse af en kapitalmarkedskultur a la de tiltag, vi så i Sverige i slut-1970'erne, en løsning af problemet med mangel på kapital for startups, finansiering af iværksættere fra universiteterne og bredt medejerskab af unge virksomheder.
I Liberal Alliance ønsker vi, at regeringen forpligter sig til enten helt at fjerne forbuddet mod crowdfunding i selskabsloven eller som minimum at tillade crowdfunding op til 5 mio. euro.
Mona Juul (KF), 2023-05-17:
Tak for det, og tak til ministeren.
Jeg har ikke været til en eneste iværksætterforhandling andet end et 40 minutters touch base-møde, eller hvad sådan noget hedder, hvis jeg må sige det i Folketinget, med den tidligere erhvervsminister lige inden sommerferien sidste år, fordi presset var ret massivt.
Hvornår kommer iværksætterforhandlingerne?
Har ministeren et eller andet bud på det?
Det kunne jeg virkelig godt tænke mig at vide.
Morten Bødskov (S), 2023-05-17:
Som sagt er det noget af det, som regeringen sidder og kigger på lige nu, og derfor tror jeg, at jeg kan berolige spørgeren med, at det sker inden så forfærdelig længe.
Det er en stor prioritet i regeringens erhvervspolitik, kan man læse i regeringsgrundlaget, og derfor er det et vigtigt arbejde.
Mona Juul (KF), 2023-05-17:
Men lige omkring crowdfunding tænker jeg, at det her forslag vel ikke koster noget.
Hvad er udfordringen egentlig?
Man har vidst siden 2021, hvad det var, EU kom med – altså 5 mio. euro-grænsen – og kan det så næsten passe, at ministeriet i den tid, der er gået, et par år, ikke har undersøgt noget, så ministeren kunne melde mere klart ud på LA's beslutningsforslag i dag?
Morten Bødskov (S), 2023-05-17:
Forslaget fra Liberal Alliance er ganske udmærket.
Der er nogle hjørner af det, som vi er nødt til at få undersøgt nærmere.
Hvordan det så helt konkret skal spille sammen med selskabskonstruktionen, andre former for kapital og den slags ting, er jo noget af det, som er ret afgørende, når vi skal tilrettelægge helt konkret og specifik lovgivning om det.
Så det er noget af det, vi kommer til at kigge på.
Men det er et fint forslag, som Liberal Alliance har fremsat, helt sikkert.
Nicolai Wammen (S), 2023-05-17:
I den tid, jeg har haft ansvaret som finansminister, har vi tilført kommunerne ganske betydelige beløb, og det har vi gjort med en tilgang, der hed, at når der heldigvis kommer flere børn og ældre, hvilket vi skal være glade for, så følger der også penge med.
Det har fra den første aftale, jeg har lavet med kommunerne, været tilfældet.
Det var ikke reglen inden da.
Det har været med til at lægge en meget vigtig bund under de beslutninger, man træffer ude i kommunerne.
Det betyder ikke, at alle problemer er løst, hvilket jeg også netop lige har redegjort for.
Lisbeth Bech-Nielsen (SF), 2023-05-17:
Mener ministeren, at digital inklusion skal være lig med borgernes assimilation, således at borgerne skal ændre sig og blive digitale, i stedet for at systemet ændrer sig og gør det muligt for både digitale, mindre digitale og ikkedigitale borgere at være en del af samfundet på lige vilkår?
Mattias Tesfaye (S), 2023-05-17:
Jeg læste undersøgelsen hjemme i min sofa, lidt før den udkom, og kom i tanke om, at jeg på et tidspunkt havde været i en slags politikerpraktik en dag i en børnehave i Brøndby, og der var jeg meget imponeret over, at hele dagen var tilrettelagt, og at der var pædagogiske overvejelser bag alt, hvad der skete.
Der var ikke et tidspunkt, hvor der var en time, hvor der ikke rigtig skete noget eller der ikke var reflekteret over, hvad det var, der skulle ske.
Men da jeg læste undersøgelsen, kunne jeg jo se, at der faktisk var ret mange, både vuggestuer og dagplejer, hvor der ikke var reflekteret pædagogisk over, hvad der skal ske i løbet af dagen, og så er det jo bare et pasningstilbud, og der synes jeg vores ambitioner må være et helt andet sted.
Lotte Rod (RV), 2023-05-17:
Men hvad mener ministeren om, at to ud af tre børn faktisk ikke har en god relation til en voksen?
Mattias Tesfaye (S), 2023-05-17:
Også det synes jeg er problematisk.
Jeg sidder selv og krummer lidt tæer, når jeg kan se f.eks. afviklingen af måltidet i en vuggestue.
De får et stykke frugt og et stykke knækbrød, eller hvad det nu er, de spiser.
Anser man det for at være et pædagogisk rum, eller anser man det for bare at være et sted, hvor man får noget i maven?
Altså, taler man hen over hovedet på børnene og til hinanden som personale, eller taler du med børnene og lader børnene tale med hinanden?
Det kan børn i vuggestuealderen godt, men det kræver jo pædagogiske kompetencer og ambitioner, særlig de sidste frygter jeg nogen steder ikke er helt, hvor de skal være.
Lotte Rod (RV), 2023-05-17:
Får den her undersøgelse så regeringen til at gøre noget nyt, andet end det, vi allerede har aftalt, og som ministeren nævnte før?
Mattias Tesfaye (S), 2023-05-17:
Jeg synes, der er to spor at forfølge.
Det ene er, at vi skal huske på, at undersøgelsen jo også blev bestilt i et samarbejde med KL ud fra et fælles ønske om at hæve kvaliteten.
Der synes jeg faktisk, undersøgelsen er en guldgrube af inspirationseksempler, både på mindre god pædagogisk praksis og på god pædagogisk praksis, som kan være med til at kvalificere diskussionerne.
Så er der også nogle diskussioner, der skal tages her i salen.
Nanna Høyrup (ALT), 2023-05-17:
Vil ministeren – i lyset af rapporten om kvaliteten i vores vuggestuer – indføre en praksis, hvor normeringens betydning inkluderes, så det fremadrettet bliver obligatorisk for ministeriet og de forskellige samarbejdspartnere at forholde sig til det, når der arbejdes med at udvikle tiltag og materiale målrettet at øge kvaliteten i vores daginstitutioner, eksempelvis i forbindelse med kompetenceudvikling af pædagogisk personale?
Det her spørgsmål kommer lidt af en observation, som jeg og mange andre har gjort os igennem årene, om en praksis, hvor der, hver gang der kommer de her kvalitetsundersøgelser, bliver udviklet tiltag.
Spørgsmålet er, hvordan ressourcerne anvendes bedst herindefra, i forhold til at de skal nå helt ud på stuerne.
Man kan sige, at vi herinde har et samarbejde med Danmarks Læringsportal og Dansk Center for Undervisningsmiljø, og alt andet lige koster det jo nogle penge for dem at udvikle de her tiltag, og man burde måske kortlægge området og anvendelsen af ressourcerne, så vi ikke spilder værdifulde skattekroner, der kunne være til gavn for børnene på en anden og mærkbar vis.
Og man kan sige, at hver gang der bliver udviklet materiale til kompetenceudvikling, er det også en forudsætning for at kunne omsætte den i praksis, at vi er nok til det.
Det udtaler professor i voksenpædagogik Bjarne Wahlgren også.
Det er det, han kalder værdien af transfer mellem arbejde og uddannelse.
Så det her med at indtænke normeringen i det, man sender ud herfra, har en betydning, i forhold til at det materiale, der laves, så rent faktisk kan omsættes i praksis og det ikke bare er spild af både menneskelige og økonomiske ressourcer.
Så hvordan mener ministeren, at en pædagog, der står alene med 16 børnehavebørn, kan arbejde med eksempelvis relationskompetence?
Mattias Tesfaye (S), 2023-05-17:
Jeg er helt enig i, at vi ikke skal spilde skattekroner – selvfølgelig.
Jeg er også helt enig i, at det materiale, der udarbejdes, skal være relevant og skal kunne omsættes i praksis.
Ellers er det jo bare pseudoarbejde, som vi lige så godt kan fyre op i pejsen med.
Så det er jeg helt enig i.
Jeg vil så også sige, at loven om minimumsnormeringer siger én ansat til seks børn i børnehaven, og jeg er med på, at det er et gennemsnitstal, og at der vil være enkelte steder, hvor normeringerne ser anderledes ud.
Det skal selvfølgelig være sådan, at det informationsmateriale, der kommer ud også fra statslige styrelser, forholder sig til, hvordan virkelighedens verden ser ud, herunder virkelighedens normeringer.
Nanna Høyrup (ALT), 2023-05-17:
Det er jo lige præcis det, som er spørgsmålets oprindelse, altså at når man laver det her materiale, har man en praksis, hvor man i hvert fald forholder sig til, om det kunne være relevant at forholde sig til normeringers betydning i forhold til det materiale, man laver, så man netop ikke ender ud med noget materiale, som rent faktisk ikke kan lade sig omsætte.
Så kan man sige, at én voksen til tre børn og én voksen til seks børn jo er en form for idealnormering, så den kunne man måske overveje.
Et spørgsmål til ministeren er, om man kunne overveje at have den som en form for idealnormering, man forholdt sig til, når man lavede noget fra ministeriets side.
Mattias Tesfaye (S), 2023-05-17:
Fra den 1. januar er lovgivningen jo, at vi i gennemsnit har én voksen til seks børn i børnehaverne, og så nytter det selvfølgelig ikke at udarbejde inspirationsmateriale, der siger, at det kan være en god idé, hvis to pædagoger tager på koloni med tre børn i 4 dage.
Det giver sig selv, at det ikke har noget med virkeligheden at gøre.
Så det er jeg sådan set enig i.
Nanna Høyrup (ALT), 2023-05-17:
Det er rigtig mange penge.
Så et afsluttende spørgsmål kunne være, om ministeren vil være med til at lave en kortlægning af, hvor mange penge man rent faktisk bruger på det her, og hvor meget der allerede ligger, så vi ikke bliver ved med at reproducere viden og materiale, som allerede er der, og i stedet for sender pengene ud til, at der kan komme flere pædagoger, som rent faktisk kan omsætte den viden, der allerede ligger.
Vi drukner i viden.
Mattias Tesfaye (S), 2023-05-17:
Jeg vil starte med at sige, at hovedparten af de 30 mia. kr. trods alt forvaltes af kommunerne, som jo står med det daglige ansvar.
Men det er rigtigt, at der også er en økonomi i ministeriet, og den skal selvfølgelig være relevant og ikke være papir, man drukner i.
Derfor vil jeg også godt gentage, at hvis der er noget, der virker fuldstændig ligegyldigt, vil jeg meget gerne vide det.
Der er ikke noget, jeg hellere vil, end at skære pseudoarbejde væk.
Jeg vil så sige, at noget af det vigtigste viden, jeg har set på dagtilbudsområdet, faktisk kom i sidste uge.
Jeg synes, at det er en fremragende undersøgelse, fordi den ikke kun præsenterer en masse tal, men også kvalitativt prøver at komme med nogle eksempler på, hvad god pædagogisk praksis er, og hvad der er dårlig.
For det, vi har behov for, er jo at få en meget praksisnær diskussion mellem de kommunale forvaltninger, der har ansvaret, og så den enkelte daginstitutions personale og ledelse om at løfte kvaliteten.
Jeg synes faktisk, at der er et rigtig godt afsæt for den diskussion i den undersøgelse.
Jeg forstår det sådan, at der ønskes svar på, om jeg i lyset af resultaterne fra undersøgelsen af kvalitet i dagtilbud vil indføre krav om, at man skal forholde sig til normeringers betydning i dagtilbuddene, når der udvikles nye tiltag og materialer.
Og jeg kan oplyse, at jeg ikke har til hensigt at indføre lovgivning, der stiller krav om, at ministeriet og andre leverandører altid skal forholde sig til normeringers betydning.
Herudover mener jeg, at materialer kan have forskellige formål.
Noget materiale vil kunne omsættes direkte til en typisk hverdag i en børnehave eller en dagpleje eller en vuggestue – det kan f.eks. være materialer, der giver konkrete forslag eller inspiration til, hvordan det pædagogiske personale kan understøtte udviklingen af børns sanser og bevægelser, hvordan en tur til stranden også kan bruges til at styrke børnenes indbyrdes relationer og meget andet.
Andre materialer kan i højere grad være møntet på at give stof til faglig refleksion til pædagogiske ledere og personale.
Det kan f.eks. være materialer, som formidler forskning, best practice, teori eller bare gode erfaringer fra en anden kommune.
Her kan det pædagogiske personale med udgangspunkt i deres faglighed og deres viden om de konkrete børn og hverdagen i institutionen vurdere, om det er noget, de vil kunne bruge helt eller delvis i deres daglige arbejde eller ledelse.
Det kan være forskelligt fra person til person, hvad der opleves som god inspiration til at udvikle pædagogisk kvalitet, men jeg synes, det er vigtigt, at der er noget for alle.
Normeringer har selvsagt betydning for kvaliteten, og derfor har vi også investeret massivt i dagtilbudsområdet.
Men jeg synes, at vi alle har et ansvar for, at diskussionen også flytter sig et andet sted hen, så det ikke altid handler om, hvor mange der er på arbejde, men også om kvaliteten af det pædagogiske arbejde, der udføres med vores børn i mange timer, når vi selv er på arbejde.
Det synes jeg både børnene, alle os forældre og det pædagogiske personale fortjener.
Tak for ordet.
Lars-Christian Brask (LA), 2023-05-17:
Tak for det, minister.
Og tak for at støtte intentionerne.
Vi er mange, der ser frem til det iværksætterudspil, vi forventer – og jeg kan forstå af svaret på fru Mona Juuls spørgsmål, at det kommer inden så længe, i hvert fald forhandlingerne omkring det.
I ministerens forgængers periode var der et par gange, hvor det var juridiske hindringer, der blev lagt til grund for, at man ikke kunne lave crowdfunding.
Kan ministeren bekræfte, at der ikke er juridiske hindringer for, heller ikke i EU – lige bortset fra selskabslovens § 1, stk. 3 – at vi kan komme videre med det her?
Kim Edberg Andersen (NB), 2023-05-17:
Tak for det.
Man bliver overrasket hver dag.
Jeg anerkender ideologien her om, at vi alle sammen er ens, og at vi skal ses i verden som individer.
Det er superfint.
Men jeg tror, at Liberal Alliance lige går skridtet videre end det, jeg siger.
Jeg vil bare gerne have kortlagt udfordringerne, fordi jeg kan se, at der er et hul, i forhold til at vi ikke har kortlagt udfordringerne.
Det er jeg helt med på ikke er nødvendigt.
Men jeg tror simpelt hen, at vi har et hul i vores viden, og det er jo egentlig bare det.
En ligestillingsudfordring behøver jo ikke nødvendigvis at være noget, hvor vi bagefter skal ind og lovgive om, at folk skal være fuldstændig ens.
For der tror jeg at vi kommer til at være enige mange steder.
Men jeg vil godt spørge ordføreren, om hun mener, at den her lidt søgte forklaring med, at det her er alt for dyrt, og at det kan vi slet ikke overskue, holder vand.
Sólbjørg Jakobsen (LA), 2023-05-17:
Tak for spørgsmålet.
I forhold til tidligere bemærkninger tror jeg også, at vi kommer til at være meget enige, når det kommer til konkrete initiativer.
Som sagt vil jeg også rose for at bringe debatten ind i salen, fordi der typisk kun er fokus på eller meget mere fokus på kvinders rettigheder.
I forhold til regeringens begrundelse om økonomi kan det undre mig lidt, for regeringen har ikke ligefrem sparet på undersøgelser, kommissioner og ekspertgrupper på det seneste.
Hvis man hører resten af ordførerne fra oppositionen – både røde og blå – argumenterer de jo for, at jeres forslag er godt, og jeg har svært ved at se, hvorfor Venstre, Moderaterne og Socialdemokratiet pludselig har en anden holdning.
Det er mange penge, og vi skal selvfølgelig passe godt på skatteborgernes penge, men det er jo ikke et stort beløb i forhold til de beløb, vi plejer at snakke om i den her sal, så det forstår jeg ikke helt.
Kim Edberg Andersen (NB), 2023-05-17:
Så har jeg et opfølgende spørgsmål til, at det sidste strå, som regeringen klynger sig til, er, at vi til september faktisk allerede ved alle udfordringer.
Og regeringen har jo ikke brugt et ideologisk standpunkt, som Liberal Alliance har brugt.
De har bare sagt: Vi ved det faktisk godt, så der er ingen grund til at undersøge mere.
Tror Liberal Alliance, at vi til september har en regering og en minister, der simpelt hen har fuldstændig styr på alle ligestillingsudfordringer i forhold til mænd og drenge?
Eller har ordføreren en idé om, at det her bare er, fordi det er et beslutningsforslag, der ikke kommer fra regeringen?
Sólbjørg Jakobsen (LA), 2023-05-17:
Jeg tror ikke, at nogen nogen sinde kommer til at have en fuldt forklaret forskel på mænd og kvinder.
Vi udvikler os løbende, både som mennesker og som samfund, så jeg tror ikke, at der nogen sinde kommer en fuldstændig færdig redegørelse.
Så svaret på spørgsmålet, om jeg mener, at vi allerede er færdige eller kan blive færdige til september, er nej, det tror jeg ikke.
Rosa Eriksen (M), 2023-05-17:
Tak for en god tale.
Tak for at tale individet op og tale mennesket op.
Det er jeg rigtig glad for.
Jeg undrer mig lidt, i forhold til at der jo er statistikker, der viser, at mænd er mere udfordret på nogle områder, altså at der er en overrepræsentation af mænd på nogle ret alvorlige områder.
Ulighed i sundhed er der f.eks. også.
Vi kender alle sammen den der med, at mænd har sværere ved at gå til lægen og måske mærke efter, om der er noget galt, og at de kommer for sent til lægen.
Anerkender ordføreren ikke, at der er kønnede udfordringer i vores samfund, eller er det bare tilfældigt?
Sólbjørg Jakobsen (LA), 2023-05-17:
Jamen jeg er i tvivl om, om du hørte, hvad jeg sagde om det, for det gør jeg nemlig.
Der er masser af problemer med ulighed .
Det er bare forskellige løsninger, vi har, i forhold til hvad vi vælger at bruge de statistikker til.
Rosa Eriksen (M), 2023-05-17:
Og undskyld, at jeg ikke havde hørt det.
Det er jeg rigtig glad for at ordføreren siger, og jeg er glad for svaret.
Tak for det.
Mai Mercado (KF), 2023-05-17:
Tak, formand.
For Det Konservative Folkepartis vedkommende kan jeg sige, at vi bakker op om forslaget, og jeg tror egentlig også, at vi ville have bakket op, hvis det havde handlet om at undersøge ligestillingsproblematikkerne for piger og kvinder, og selvfølgelig også at man skulle handle på dem.
Ligestilling har i rigtig mange og handlet om kvinderne, men virkeligheden er jo også, som den her debat afslører, meget mere nuanceret, for faktum er, at drenge og mænd står med betydelige ligestillingsudfordringer – ikke dermed sagt, at de er vigtigere end kvindernes og pigernes; det er nogle andre ligestillingsudfordringer, og det er betydelige ligestillingsudfordringer.
Hvis man bare ser på statistikkerne, ser vi, at mænd lever i kortere tid, at de er mere usunde, ikke går til læge lige så ofte.
Jeg tror, at noget af det, der især rørte mig, er at læse, hvordan selvmordsstatistikkerne bare viser, at mænd er langt mere udsat i forhold til risikoen for at tage deres eget liv.
Vi kan se, at færre får en ungdomsuddannelse, vi kan se, at langt flere mænd lever alene, og så taber de i familieretssagerne.
Som den minister, der lavede det nye familieretssystem, må jeg bare sige, at det i den grad har skuffet.
Det system, der er blevet, var ikke det, som vi politisk aftalte med hinanden.
Det, vi politisk aftalte med hinanden, dengang et samlet Folketing blev enige om et nyt system med en helt ny tilgang til at møde familierne, til at møde barnet, var, at det skulle tage udgangspunkt i barnets bedste; det var, at man i udgangspunktet ligeværdigt skulle have både en far og en mor.
Og jeg oplever ikke, at de politiske visioner, der var dengang, er det system, som vi har i dag.
Så der er nok at tage fat på, når det er, at man skal løse mænds ligestillingsudfordringer.
Så synes jeg, det er ærgerligt, at stammedansen er rituel, som den plejer.
Der kommer et godt forslag, regeringen pander det ned, og jeg har garanteret også selv gjort det som minister, men i det her tilfælde oplever jeg egentlig et beslutningsforslag, som ikke sådan er bundet op med skarpe bindinger, men jeg oplever egentlig en ret åben tilgang, et ønske om og en nysgerrighed på i større målestok at kunne få afdækket, hvad det er, vi står med, når vi taler om ligestillingsudfordringer for mændene.
Derfor er jeg også rigtig ærgerlig over, at forslagsstiller fra Nye Borgerlige faktisk ikke får deres forslag igennem, for det havde været godt, det havde været klogt, og det kunne have vist, at Folketinget kunne samles om beslutningsforslag.
Jeg læser ikke det her beslutningsforslag, som at der skal afsættes 4 mio. kr.
Jeg læser det, der står, nemlig at der skal indkaldes til en drøftelse, hvis man bakker det her op, om, hvad det er for rammer, der skal til for at føre det her beslutningsforslag ud i livet.
Det er et godt beslutningsforslag, det fortjener at blive stemt igennem, så tak til forslagsstiller for at fremsætte det.
Vi bakker det i hvert fald op.
Kim Edberg Andersen (NB), 2023-05-17:
Tak for det.
Familieretshusproblematikken valgte jeg helt bevidst ikke at tage med ind, for så bliver debatten lynhurtigt noget spids, men jeg er fuldstændig enig med ordføreren i de problemstillinger, der ligger der.
Så den tager vi gladelig en anden gang.
Som ordføreren selv også siger, kommer det her et godt sted fra, og det er ikke noget, hvor jeg har søgt en konflikt.
Som ny politiker herinde ved jeg jo godt, hvordan stammedansen er, men man bliver alligevel lidt skuffet, når der ikke må stå Nye Borgerlige og Kim på det, og så om 14 dage, nøjagtig ligesom med B 109, finder vi en løsning, og så er det en eller anden fra regeringen.
Ved du hvad?
Det må I gerne.
Hvis I fremsætter det samme forslag i morgen, stemmer jeg for det, og så må I skrive Mette, eller hvem I har; det er jeg ligeglad med.
Men er ordføreren enig i, at nogle gange er den her stammedans bare dræbende, også for, hvordan folk udefra ser på det, for jeg er ikke sikker på, at danskerne har samme forståelse af skuespillet?
Mai Mercado (KF), 2023-05-17:
Jeg er fuldstændig enig, og der, hvor det bliver særdeles ærgerligt, er, når man ser den her debat udefra.
Man kan jo få den tanke, at det her ikke er vigtigt nok til at kunne samle et Folketing.
For vores del synes vi, det her er vigtigt.
Det synes vi er hamrende vigtigt.